Erin Serracino Inglott

Erin Serracino Inglott

Erin Serracino Inglott (L-Isla, 16 ta' Ottubru 1904 – 22 ta' Awissu 1983) kien drammaturgu, poeta, rumanzier, kittieb ta' novelli, lessikografu, filologu u traduttur Malti.

Erin kien bin Antonio Serracino u Pia Inglott.

Studja fil-Liċeo (1915–1920) u fl-Università ta' Malta u ħa kors tal-Letteratura (1921–1924).

Sa minn żgħożitu Erin kellu kilba għall-kotba.

Daħal fis-Servizz Ċivili (1927–1963) u serva għal xi żmien bħala segretarju tal-Università ta' Malta.

Fl-1993 iżżewweġ lil Leonilda Gatt u ma baqax joqgħod l-Isla fejn kien joqgħod qabel u mar joqgħod Bormla, fi Triq Santa Margerita u baqa' joqgħod hemm sakemm miet.

Fi żmien il-gwerra iżda, kien mar joqgħod għal ftit żmien, Birkirkara.

Kellhom ħamest itfal, tliet ibniet u żewġ subien.

F'Bormla, Erin Serracino Inglott kien jattendi l-"Literary and Debating Society", soċjetà maqtugħa għal kollox mill-attivitajiet politiċi li l-iskop ewlieni tagħha kien li jsiru laqgħat dwar il-kitba, il-movimenti letterarji u suġġetti oħra varji.

B'hekk tħajjar biex isir membru tal-Akkademja tal-Malti.

Kien jaf l-Ingliż, it-Taljan, il-Latin, il-Franċiż, l-Ispanjol, il-Ġermaniż u r-Russu.

Erin Serracino Inglott kellu tliet delizzji prinċipali: il-lingwa, iċ-ċess u l-mużika.

Dawn it-tliet delizzji kibru miegħu fl-interess u fl-importanza għax ma kienx jaf b'medjokrità u jieqaf hemm, imma kellu fih sens profond li kien iġiegħlu jħoss li kull xogħol li jidħol għalih għandu jkollu fuqu t-timbru tal-kompetenza u tal-kreatività.

Fiċ-ċess Erin rebaħ il-kampjonat diversi drabi u fis-sena 1938 mar Brighton jikkompeti maċ-ċampjin dinji fejn ġab dro f'logħba li ħajritu jkompli miexi fit-triq tas-suċċess.

Għalkemm kien iqatta' ħafna sigħat jikteb, xorta kien isib il-ħin għall-familja.

Kienu jgħidu r-rużarju flimkien, joħroġ mal-familja u wkoll jeħodhom jgħumu, basta x'ħin irid hu.

Kien iħobb ħafna l-annimali u skond ibnu, Erin Serracino Inglott kellu ammorin li kien jgħid ir-rużarju magħhom.

Kien wasal lejn l-aħħar tal-kitba tad-dizzjunarju, "Il-Miklem Malti", meta miet fl-età ta' 78 sena.

L-iżjed poeżija popolari ta' Erin Serracino Inglott hi bla dubju "Ix-xita" (1945):


Tas-Sliema

Tas-Sliema

Sa nofs is-seklu dsatax kien hemm parti kbira min tas-Sliema fejn kien ghadu muhx abbitabli, L-isem tas-Sliema origina minn Kappella antika li kienet fil-ponta ta' Tigne', li kienet iddedikata ghall "Madonna tal-vjagg it-tajjeb".

Bahhara u sajjieda kienu jitolbu bil-qalb l-ghajnuna tal-Madonna qabel johorgu mill post bit-talba 'Sliema ghalik' b'hekk il-post beda jissejah 'Madonna ta' tas-Sliema'.

Il-kappella ta' Tigne' kienet imgarrfa fi zmien it-truppi Francizi fl-1798.

Fl-1802 kappella gdida nbniet ftit aktar il-gewwa u giet iddedikata lil-Madonna tal-Grazzja, il-kappella hija maghrufa bhala il-knisja z-zghira, Li ghada sal gurnata tal l-lum, u tinsab quddiem il-knisja ta' Stella Maris.

Tas-Sliema bniet u zvilippat malajr hafna u fi ftit snin din il-Belt saret l-aktar wahda popolata u kummercjali fil-gzejjer Maltin anke aktar mill-Belt Valletta, Inbnew hafna djar kbar u sbieh li komplew isebhu id-dawra ta' mal-bahar, tas-Sliema saret ic-centru tal-attivitajiet, specjalment fis-sajf.

Il-loghob, divertiment, baned u kazini gew stabiliti kompletament.

Illum il-gurnata ghandna klabb tal-futbol, klabb tal-'water polo' u tlett kazini tal-banda.

Ma nistawx ma' nsemmux il-'Wanderes futbol klabb u 'Sliema Aquatic Sports Club', li stabbilixew ruhhom bhala l-aqwa klabbs rispettivament fil-loghob li hargu minn tas-Sliema.

Illum Iil-gurnata tas-Sliema tilfet ftit mill karateristika taghha minhabba li hafna mid-djar gew imwaqqa biex inbnew appartamenti moderni tal-konkrit.

Il-popolazjoni ta' tas-Sliema minn 25000 fl-1950 nizlet ghall 13000.

Kienet is-sena 1878 meta sehhet din il grajja importanti f-istorja ta' tas-Sliema.

Kif wiehed jiesta' jahseb f'dawk iz-zminijiet tas-Sliema kienet ghall kollox differenti minn kif nafuha ahna.

Minn fuq l-art, biex wiehed jasal mill-Belt ghal tas-Sliema kien jaqbad it-triq tax-Xatt imbaghad kien hemm diversi moghdijiet fir-raba'li dawn kienu jwasslu f-inhawi fejn illum insibu triq il-kbira u fejn fl-imghoddi kienet inbniet il-knisja tal-Madonna tal-Grazzja u aktar tard il-knisja parrokkjali ta' Stella Maris.

Min-naha ta' Birkirkara wiehed jasal mill-inhawi ta' triq l-Imrabat u jidhol fil-qasam tar-raba ta' Rudolfo, Li dawn kienu jwasslu wkoll ghal l-inhawi ta' triq il-kbira ta' llum.

Minn wara il knisja tal-Kuncizzjoni ta' l-imsida hemm imbaghad moghdija imserrpa li kienet twassal sa' fuq it-truf tal-qasam ta' Rudolfo, maghrufa hekk ghax kienu propjeta' ta' l-avukat Rudolfo Cesare Vassallo.

Maz-zmien beda tiela il bini, fl-inhawi ta' triq il-kbira madwar il-knisja ta' Sidtna Marija Kewkba tal-Bahar.

Fost l-ewlenin insibu li gew iffurmati Triq San Pawl, San Pietru, Katidral, San Publiju u l-inhawi ta' madwar, il-bqija kien kullimkien raba.

In-nies li kienu jghixu f'dawn l-ewlenin torq u kif ukoll fl-irziezet tar-raba, iffurmaw l-ewwel Parrocca Sliemiza Stella Maris.

L-ewwel kwadru kien juri ix-Xatt faccata ta' Manoel Island.

Id-dawra tax-Xatt kienet kollha kemm hi imdawra b'ghadd ta' kantuni li dawn baqghu hemm sa' madwar erbghin sena ilu, Imbaghad ix-Xatt kien kollu ghelieqi bil-hitan tas-sejjieh, bis-sigar tal-bajtar tax-xewk u tal-harrub, u l-isfel qrib il-bahar kien hemm ukoll razzett.

Il-kwadru l-iehor kien juri lil tas-Sliema.

Dan tpitter fis-sena 1872.

Din is-sena tidher fuq il kwadru.

Dan il-kwadru jaghtina ix-xena fejn illum insibu l-Magic Kiosk u Bisazza Street.

Fuq il-lemin tidher il-ponta ta' Manoel Island u x-Xatt hu ffurmat biss minn ghelieqi, cnut, hitan tas-sejjieh u sigar differenti, l-aktar tal-bajtar tax-xewk u tal-harrub.

Hu kwadru li fih tinhass hafna paci u serenita.

Ta' l-istess sena kien kwadru li kien juri Villa Sliema.

Din kienet fl-inhawi ta' Qui Si Sana.

F'din il-Villa ghal numru twil ta' snin kien joghqod il-Kaptan Hughes Hallet.

Permezz ta' dan il kwadru sirna nafu li din kienet villa kbira b'zewg sulari mibnija fuq numru ta' kolonni.

Mad-dawra taghha kellha gnien kbir b'hafna sigar.

Kellha wkoll terrazzin mil-isbah.

Biex wiehed jidhol f'din il-villa fuq ix-xellug tidher arkata tal-gebel u fuq quddiem tidher speci ta' rampa li din kienet tintuza ghaz-zwiemel tal-karrozzella.

Dawn kienu xi kwadri li serqu l-attenzjoni tieghi f'din il-wirja.

Kien hemm bosta ohrajn, izda bhala Sliemiz, lili laqtuni aktar ghaliex tawna xeni ta' tas-Sliema kif kienet meta fl-1878, twieldet il-Parrocca ta' Stella Maris.

----- Kitba ta Tony Terribile. informazjoni mehuda mis sit: www.stellamarissliema.com


J.K. Rowling

J.K. Rowling

Joanne Rowling hija awtriċi Ingliża li tiffirma bl-inizjali ta' isimha J.K, segwit minn kunjomha: Rowling.

Rowling hija l-awtriċi magħrufa li kitbet is-serje tant popolari Harry Potter, sejre li rnexxielha tisraq il-qlub ta' bosta nies li tinteressahom il-maġija.

Harry Potter rebaħ ħafna premjijiet, u nbigħu 'il fuq minn 377 miljun kopja mad-dinja kollha.

Il-ġenituri ta' Rowling kien jisimhom Peter James Rowling u Anne Rowling (mwielda Volat) fil-31 t'Awwissu tal-1965, f'Yate Gloucestershire, l-Ingilterra, 10 mili (16.1 km) fit-tramuntana ta' Bristol.

Oħtha Dianne twieldet fid-dar tagħhom fit-28 t'Awwissu fl-1967 meta Rowling kien għad kellha biss 23 xahar.

Il-familja marret toqgħod f'raħal qrib Winterbourne meta Rowling kellha erba' snin.

Hija attendiet l-iskola primarja St Michael's, skola imwaqqfa kważi 200 sena ilu mill-popolari William Wilberforce u ġiet irriformata minn Hannah More.

Jingħad li l-Kap tal-iskola f'St Michael's, Alfred Dunn, kien il-mudell ta' Albus Dumbledore f'Harry Potter.

Meta kienet tifla, Rowling kienet tieħu gost tikteb l-istejjer tal-fantasija biex taqrahom oħtha.

"Niftakar ngħidilha l-istejjer fejn hi kienet taqa' ġo ħofra tal-fniek u l-fniek ta' ġewwa kienu jagħtuha tiekol il-frawli" tgħid Rowling.

"L-ewwel storja li ktibt (meta kelli ħames jew sitt snin) kienet dwar fenek jismu Rabbit.

Dan il-fenek kien qabdu il-ġidri r-riħ u kienu jiġu ħbiebu jarawh, fosthom kien hemm naħla kbira jisimha, is-sinjura naħla (Miss Bee)."

Ġieli l-Kunjom ta' Rowling kien jinqara "Rolling" minflok "Rowling".

Proprjament hi jisimha "Joanne Rowling" mhux bħalma jaħsbu ħafna nies "Joanne Kathleen Rowling".

Qabel ma ppubblikat l-ewwel ktieb "Harry Potter and the Philosopher's Stone", Bloomsbury, il-kumpanija li stampaw u ppublikaw il-kotba ta' Harry Potter, beżgħet li s-subien ma kinux ser jaqraw il-ktieb billi kienet kitbitu mara.

Allura biex ma tidhirx li hija mara, għażlet l-ittra K, minn isem nannitha Kathleen, ħalli b'hekk minflok jidher l-isem "Joanne Rowling", jidher "J.K Rowling".

F' Diċembru tal-1990, omm Joanne mardet u mietet.

Joanne qalet "Kont qiegħda nikteb "Harry Potter" meta ommi mietet.

Qatt ma għedtilha fuq "Harry Potter"".

Rowling rebħet bosta premjijiet għall-kotba li kitbet, fosthom "Children's Book Award", "Nestlé Smarties Book Prize" u ħafna oħrajn.

Is-sitt ktieb, "Harry Potter and the Half-Blood Prince" qiegħed fil-"Guinness World Records" deskritt bħala l-iżjed ktieb qatt mibjugħ!

Is-sitt ktieb nbiegħ f'ġurnata u nbigħu iżjed kopji milli nbigħu kopji ta' "The Da Vinci Code" f'sena.

J.K. Rowling taqla iżjed flus mill-kotba milli taqla' r-reġina tal-Ingilterra.

Bħalissa, J.K. Rowling qed tgħix f'Edinbera, l-iSkozja ħdejn oħta Dianna, minn fejn ħarget "Harry Potter and the Deathly Hallows" fil-21 ta' Lulju 2007.


Sqaq l-Infern

Sqaq l-Infern

Sqaq l-Infern hu l-ewwel volum fit-triloġija "Il-Fiddien", mill-kitba ta' Simon Bartolo u Loranne Vella.

Ippubblikat fl-2007 mid-dar tal-pubblikazzjoni Merlin Library Ltd, "Sqaq l-Infern" hu storja fantastika li tħallat misteru, avventura, fantasija, l-ambjent Malti u s-seħer medjevali fi storja waħda.

Imniedi fil-21 ta' April 2007, fl-ewwel disat ijiem ta' bejgħ ġa kien biegħ 1,000 kopja, rekord fil-qasam tiegħu f'Malta.

Fi żmien sena, kellu jiġi stampat mill-ġdid.

It-tieni ktieb fit-triloġija "Il-Fiddien" jismu "Wied Wirdien", li tnieda Malta nhar il-Ħamis 24 ta' April 2008, u ġewwa Għawdex is-Sibt 26 ta' April 2008.

Id-Dar il-Ħamra fiha riħa wisq qawwija ta' kotba antiki, xtieli tal-għeruqarja, sigrieti u mistoqsijiet bla tweġiba.

U ġewwa wieħed minn dawn il-kotba, titfaċċa l-ġrajja ta' Fennimore li twassalna għall-kitba ta' Jason.

U kollox donnu jgħaddi, b'mod jew ieħor, minn dar ċkejkna u żdingata fit-tarf ta' Sqaq l-Infern.

F'dan l-ewwel ktieb fit-Triloġija tal-Fiddien, dak li jibda bħala misteru fil-ħajja ta' kuljum jispiċċa jġorrna miegħu fi vjaġġ uniku: mid-drammatiku għall-avventuruż, mill-fantastiku għall-istoriku, bi ħjiel ta' seħer medjevali li jispikka f'periklu u jsib il-qofol tiegħu fiż-żewġ volumi li jmiss.


Festival tal-Eurovision 2005

Festival tal-Eurovision 2005

Fl-2005 il-Eurovision sar ġewwa l-Ukrajna, eżattament fil-belt ta' Kiev.

Ir-rebbieħa ta' din is-sena kienet il-Greċja, fejn il-Griegi rebħu għall-ewwel darba dan il-festival.

Pajjiż oħra li ġew fit-TOP5 insibu lil Malta, Rumanija, Iżrael, u l-Latvja.

L-24 kanzunetta li kien hemm fil-finali ta' dan il-Eurovision 2005, insibu lil:

Kanzunetti oħra li ħadu sehem fil-Festival tal-Eurovision 2005, iżda waqfu sa semi-finali, insibu lil dawn il-pajjiżi:


Xewkija

Xewkija

Ix-Xewkija huwa raħal f' Għawdex bejn Għajnsielem u r-Rabat b'popolazzjoni ta' ftit aktar minn 3,115 -il ruħ.

L-isem 'Xewkija' ġej mill-kelma 'xewk', li hu rrapreżentat fl-arma tal-lokal.

Ix-Xewkija hu l-aktar magħruf għar-Rotunda tiegħu, kif ukoll għall-importanza storika tiegħu bħala raħal.

Ix-Xewkija saret l-ewwel parroċċa barra r-Rabat fis-27 ta' Novembru 1678.

Il-Kunsill Lokali Xewkija hu responsabbli mit-tmexxija u l-amministrazzjoni komunali tal-lokal.

Preżentament, il-Kunsill hu magħmul minn:

Fix-Xewkija hemm bosta banek u plejgrawnd għall-mistrieħ tar-Residenti.

Fix-Xewkija, wieħed isib bosta binjiet amministrattivi u kummerċjali għall-qadi mhux biss tar-Residenti iżda ukoll tal-Għawdxin kollha, fosthom:

San Ġwann il-Battista hu l-patrun prinċipali tax-Xewkija, bil-festa tiegħu issir kull raba' ħadd ta' Ġunju.

Il-Banda tax-Xewkija, bl-isem ta' Banda Prekursur tieħu ħsieb u torganizza l-festi esterni.


Walter Micallef

Walter Micallef

Walter Micallef huwa kantawtur magħruf Malti.

Huwa twieled fl-(24 t' Ottubru, 1955 ġewwa Birkirkara.

Kiteb u kkompona l-mużika għal aktar minn mitt kanzunetta bil-Malti.

Rebaħ dak kollu li jagħti l-qasam mużikali Malti.

Għadu attiv u għaddej bil-kitba tiegħu, bl-aħħar kanzunetta miktuba tkun Ħielsa fl-2007, miktuba bħala reazzjoni għall-permess mogħti mill-Awtorita ta' l-Ippjanar sabiex jinbena kumpless ta' vilel fuq il-wileġ tar-Ramla l-Ħamra.

Din indaqqet ħdejn l-Għar ta' Kalipso fit-23 ta' Ġunju 2007.

S'issa Micallef ħareġ żewġ albums.

Fl-2003 ġie mniedi l-album M'Jien Xejn ġewwa s-sala Erin Serraċino Inglott fl-Universita' ta' Malta.

Fit-23 ta' Marzu 2007 nieda t-tieni album, din id-darba bis-sestet imsemmi Walter Micallef u l-Ħbieb.

L-album Ħamsin fih tnax -il kanzunetta, ilkoll bil-Malti u b'melodiji oriġinali.

Dawn iż-żewġ albums kienu produzzjoni ta' Steve Borġ, ko-fundatur ta' l-grupp magħruf Etnika, li huwa wkoll il-promotur tiegħu.

It-tnedija li saret fil-Powerhouse Theatre, li kienet fiż-żmien il-magna tad-dawl tax-Xatt ta' Pinto, ġibdet 'il fuq minn seba' mitt ruħ, wisq probabbli l-akbar folla li qatt attendiet għal tnedija ta' album Malti.

Ħafna mis-segwaċi ta' Micallef, li jattendu kull fejn jagħti kunċert, qed jistennew bil-ħerqa t-tielet album tiegħu.

Huwa għadda tfulija kif kienu jgħadduha l-ġuvintur Maltin, jimirħu tul il-gżira u xi drabi jmorru sa' Għawdex jew Kemmuna jittantaw ix-xemx għadejja.

Għalkemm Kalkariż, tnejn mill-eqdem kanzunetti minn tiegħu huma dwar Għawdex.

Waħda jisimha "Ġewwa Marsalforn" u l-oħra hija "Erġajt sejjer Marsalforn", li t-tnejn li huma għadhom ma ġewx irrekordjati.

Huma jindaqqu fuq il-bijt reggej.

"Ġewwa Marsalforn" indaqqet waqt il-kunċerti tal-Belt Valletta tal-2004 u tax-Xewkija tal-2005 u Marsalforn.

Huwa maħsub li "Ġewwa Marsalforn" tkun fl-album li jmiss li mistenni joħroġ fl-2009.

Micallef huwa maħbub għaliex fil-kitba tiegħu ma huwiex melodrammatiku jew bombastiku, imma juża l-kelma Maltija bil-għaqal u kif toqgħod għall-widna.

U minn dejjem kien hekk.

Il-lirika bikrija tiegħu ta' l-1972, jiġifieri meta kien għadu tfajjel ta' sbatax -il sena, tixhed dan.

Ejja nieħdu l-kanzunetta Xagħar Iswed, miktub għal tfajla sabiħa Maltija, li ma nafux min hi u lanqas nobsru min jaf x'sar minnha.

Kanzunetta li għadha qatt ma ndaqqet fil-pubbliku, għalkemm tista' tkun fit-tielet album.

Għalkemm Micallef huwa magħruf bħala kantant ta' protesta, u dan għaliex jispikka f'suq fejn ħafna kantanti oħra jibżgħu jsemmu leħinhom fuq temi li jaffettaw il-ħajja tal-Maltin, irrespettivament ma' minn politikalment ixaqilbhu, huwa wkoll kantant li jesprimi bis-sewwa l-ħsus romantiċi tiegħu.

Il-kelma imħabba hija wżata ta' spiss, mingħajr ma jsir abbuż minnha.

Tant li jgħid li għandu erbgħa kanzunetti bl-isem Inħobbok.

Micallef stqarr li huwa ġie mnebbaħ mill-mużika Taljana ta' Giorgio Gaber, Gino Paoli and l-Amerikani Jim Croce u James Taylor għalkemm xi drabi daqq ukoll kanzunetti ta' Cat Stevens.

Kritiċi, jemmnu li Micallef għandu wkoll ir-rabja ta' Bruce Cockburn u t-tmejjil ta' Lou Reed.

Ngħidu aħna "Lil Malta" setgħet kienet toqgħod tajjeb ma' dik ta' Reed, li ġġib l-isem ta' Last Great American Whale.

Bħala kantanti Maltin huwa għandu ammirazzjoni kbira għal pinna ta' l-kantawtur Manwel Mifsud u kemm il-darba tenna li Sammy Bartolo tal-grupp Mellieħi New Courey kellhu l-isbaħ leħen fil-qasam tal-kant f'pajjiżna.

Iħobb isiefer f'artijiet imbiegħda, fosthom il-Messiku u t-Tajlandja.

Għamel żmien u għomor jobtol taħt it-tined fuq il-gżira Griega ta' Paros.

Dan l-aħħar qiegħed iżur l-inħawi ta' Phuket u l-gżira Tajlandiża ta' Koh Samui, fejn minbarra li jistrieħ mill-ħajja aktar mgħaġġla ta' l-Ewropa, anki jsib il-lehma biex jikteb aktar kanzunetti bil-Malti.

Il-kanzunetta "Awissu" (1996), li hija l-aktar waħda magħrufa tiegħu, ma nkitbitx f' Bejn il-Kmiemen, li t-turisti li jżuruna jsejjħu "blue lagoon" ta' Kemmuna, imma fuq ir-ramla ta' Playa del Carmen fil-Messiku.

Għalkemm ma huwiex ħaxxiex, iħobb ħafna jagħmel borma tajba bil-ħxejjex friski.

Madankollu l-lampuki mgħaddsa fid-dqiq u l-bajd imħabbat u mixwija huma fost l-aktar ikel li jħobb isajjar.

Oħtu hija ċ-ċeramista magħrufa Sina Farruġia Micallef.

Hija tħobb taħdem l-aktar bit-tafal u kellha wirjiet tax-xogħolijiet tagħha fl-Ewropa u l-Istati Uniti.

Nannuh Manwel Borġ Tat-Twajjeb, minn Birkirkara wkoll, kien kitarrista li jdoqq waqt serati tal-għana, magħmudijiet u tiġijiet.


Michael Mifsud

Michael Mifsud

Michael Mifsud (Tas-Sliema, 17 ta' April 1981) huwa plejer tal-futbol Malti li attwalment jilgħab mal-klabb ta' Valletta.

Ikkunsidrat bħala wieħed mill-aqwa plejers prodotti minn Malta, Mifsud qatta' diversi snin jilgħab barra minn pajjiżu u rnexxielu jirbaħ l-unur tal-Isportiv Malti tas-Sena fl-2001 u l-2003.

Prodott ta' Sliema Wanderers, hu ddebutta mat-tim tal-kbar fl-istaġun 1997–98, meta lagħab tmien darbiet u skorja darba.

Fl-istaġun segwenti hu beda bħala plejer regolari mal-ewwel tim fejn skorja tmien gowls fi 22 apparenza.

Żewġ staġuni ta' suċċess segwew wara, b'21 gowl f'26 apparenza fl-istaġun 1999–00 u 30 gowl f'25 apparenza fl-istaġun ta' wara.

Minħabba l-forma tajba li kien fiha, Josip Ilić ta lil Michael Milfsud l-ewwel opportunità fit-tim nazzjonali u għamel l-ewwel dehra nhar l-10 ta' Frar 2000, kontra l-Albanija fil-Grawnd Nazzjonali ta' Ta' Qali.

Kien f'dan l-istant li Kaiserslautern raw il-potenzjal ta' dan il-plejer u xtrawh fis-sajf tas-sena 2001.

Hu kien skorer regolari mat-tim B u għamel xi apparenzi bħala sostitut mal-ewwel tim fil-Bundesliga, fejn skorja 2 gowls.

Ix-xewqa biex ikun impenjat aktar mal-ewwel tim ratu jirritorna Malta fl-2004, fejn Sliema Wanderers reġgħu akkwistaw is-servizzi ta' dan il-plejer u dan għenhom jiksbu l-kampjonat Malti.

Fl-istess sajf hu kien miksub mit-tim Norveġiż ta' Lillestrøm fejn f'punt tal-istaġun hu ġie vvutat bħala l-aqwa plejer barrani tal-kampjonat.

Hu kien l-aqwa skorer fl-istaġun tal-2006 fejn irnexxielu jiskorja 11-il gowl f'19-il apparenza.

Fil-5 ta' Novembru 2006, fl-aħħar ġurnata tal-kampjonat Norveġiż, hu ddikjara li jixtieq jittrasferixxi għal wieħed mill-aqwa kampjonati Ewropej.

Fis-sajf tas-sena ta' qabel, Lillestrøm ma aċċettawx offera għal Mifsud mit-tim ta' Coventry City minkejja li kienu jafu li l-attakkant seta' jitlaq b'xejn f'Jannar 2007 hekk kif il-kuntratt kien sal-aħħar ta' Diċembru.

Hu ma aċċettax li jiffirma kuntratt ġdid ma' Lillestrøm u ttrassferixxa għal ma' Coventry City.

Minbarra Coventry, timijiet mill-Premier League bħal Watford u Sheffield United, kif ukoll Leeds United, tim miċ-Championship, irrappurtaw interess fil-plejer.

Fl-10 ta' Jannar 2007, Mifsud iffirma kuntratt ta' sentejn u nofs mat-tim ta' Coventry City fil-Football League Championship fl-Ingilterra.

L-ewwel gowl bil-flokk ikħal wasal kontra Plymouth Argyle, waqt li t-tieni wieħed wasal fit-telfa ta' 4–1 kontra Barnsley bl-iskor ta' 4-1.

In-numru ta' gowls kompla tiela', u l-gowl tiegħu kontra Sheffield United kien ġie ivvutat bħala l-gowl tal-istaġun ta' Coventry.

Fit-tielet rawnd tal-Carling Cup, fis-26 ta' Settembru 2007 hu skorja żewġ gowls biex ta lil Coventry rebħa b'sorpriża ta' 2–0 kontra ċ-ċampjins kurrenti tal-Premier League Manchester United.

Il-gazzetta Taljana La Gazzetta dello Sport laqmitu bħala "Il Messi Di Malta" wara l-partita.

Wara dan is-suċċess, Mifsud kompla jimpresjona.

Hu kien strumentali fil-pari ta' Coventry kontra Charlton Athletic fid-29 ta' Settembru, fejn skorja t-tielet gowl f'żewġ logħbiet.

Fit-2 ta' Ottubru, Coventry assiguraw rebħa ta' 3–1 fil-kampjonat kontra Blackpool, fejn it-tieni gowl wasal minn Mifsud.

Fit-12 ta' Novembru, Mifsud ġie mkeċċi wara 11-il minuta fid-derbi ta' Midlands kontra West Bromwich Albion, wara li ta daqqa ta' minkeb f'wiċċ Carl Hoefkens.

Wara, Mifsud apoloġizza għal dak li għamel.

Ir-ritorn tiegħu mat-tim wasal wara skwalifika ta' tliet logħbiet kontra West Brom, fejn kien ritorna mill-aqwa minħabba li skorja darbtejn biex tella' n-numru ta' gowls fl-istaġun għal 15.

Fil-5 ta' Jannar 2008, Mifsud skorja doppjetta fl-FA Cup kontra tim ieħor tal-Premier League, din id-darba Blackburn Rovers ġewwa Ewood Park, biex ikkonferma ruħu bħala wieħed mill-aqwa attakkanti tal-klabb u forsi wkoll bħala l-iktar pedina importanti.

Għal din il-prestazzjoni, hu kien ġie nominat għall-plejer tat-tielet rawnd u sussegwentament hu rċieva l-aktar voti f'dan l-unur.

Fis-26 ta' Jannar, Mifsud skorja t-tieni gowl ta' Coventry fir-rebħa tar-raba' rawnd tal-FA Cup kontra Millwall.

Minkejja bidu ta' staġun mill-aqwa, it-tieni nofs tal-istaġun kien wieħed deludenti għal Mifsud hekk kif naqas li jżomm mal-forma li kellu mal-ewwel nofs tal-istaġun.

Hu skorja gowl f'Jannar 2008 u ma reġax sab ix-xibka sal-aħħar logħba tal-istaġun.

Fl-4 ta' Mejju 2008, Mifsud skorja l-unika gowl ta' Coventry fit-telfa barra minn darhom kontra Charlton Athletic, fejn it-tim evita r-relegazzjoni b'punt wieħed biss dak l-istaġun.

Fit-23 ta' Lulju 2008, Coventry City aċċettaw somma ta' Bristol City għas-servizzi tal-plejer Malti.

Fid-29 ta' Lulju, Bristol City ħabbru li wara n-negozjati li kienu saru, huma ma kinux se jkomplu bit-trasferiment ta' Mifsud wara intopp fil-ftehim bejn Mifsud u l-klabb il-ġdid.

Mifsud ma kellux bidu tal-istaġun feliċi minħabba li ma kienx fil-pjanijiet tal-kowċ Chris Coleman, però bil-mod il-mod reġa' ggwadanja postu mal-ewwel ħdax.

Wara nixfa ta' gowls minn nofs Ottubru, Michael Mifsud sab ix-xibka għall-ewwel darba meta skorja l-gowl tar-rebħa kontra Blackpool.

Minkejja interess minn diversi klabbs għall-firma tal-plejer Malti, Mifsud ġie msellef sal-aħħar tal-istaġun lit-tim ta' Barnsley, fejn b'hekk ingħaqad ma' sieħbu fit-tim nazzjonali Malti Daniel Bogdanovic.

Id-debutt tiegħu wasal kontra Sheffield Wednesday fejn ifforma għall-ewwel darba koppja tal-attakk mal-konnazzjonali Malti Bogdanovic, partita li Barnsley rebħu bl-iskor ta' 1–0.

L-ewwel gowl tiegħu wasal fl-10 ta' Marzu 2009, fil-pari ta' 1–1 kontra Birmingham City.

Wara li ġie msellef ma' Barnsley għall-aħħar parti tal-istaġun 2008–09, fit-30 ta' Ġunju 2009 il-kuntratt ta' Mifsud ma' Coventry skada u sussegwentament ġie rilaxxat wara li ma baqax aktar fil-pjanijiet għall-futur tal-kowċ Chris Coleman.

Sheffield United u Leeds United urew interess fil-plejer, waqt li baqgħet miftuħa l-għażla li jerġa' jirritorna Malta, bil-tim ta' Valletta jkun it-tim interessat.

Però, Mifsud ċaħad ix-xniegħat li kienu qed jiċċirkolaw fuq il-possibilità li jerġa' lura għall-futbol Malti.

L-għajdut kompla sejjer lejn tmiem l-2009 u matul is-suq tat-trasferimenti ta' Jannar 2010, b'Notts County tal-eks-kowċ tat-tim nazzjonali Ingliż Sven Goran Erikkson u t-tim mill-Premier League Portsmouth juru interess fil-plejer, minkejja li ma seħħ xejn konkret.

Minkejja interess qawwi fil-plejer, Mifsud għażel li jirritorna lura lejn pajjiżu u ngħaqad mal-klabb ta' Valletta sa tmiem tal-istaġun.

Hu iffirma kuntratt għal tliet xhur mal-klabb Belti.

Mal-klabb Belti, Mifsud irnexxielu jiskorja 7 gowls fil-kampjonat f'7 logħbiet.

Mifsud ħalla l-marka tiegħu fit-tazez nazzjonali meta skorja gowl fil-finali tal-FA Trophy kontra Qormi, mirbuħa bl-iskor ta' 2–0, waqt li skorja tripletta fil-finali tat-Tazza tal-100 Anniversarju tal-Kampjonat Nazzjonali kontra Floriana, bil-partita tintemm 3–1.

Fl-aħħar tal-istaġun ġie ikkonfermat li Mifsud kien mistenni li jkompli l-karriera tiegħu barra minn Malta.

Wara diversi xhur ta' inattività u xniegħat fuq il-futur tiegħu, lejn l-aħħar ta' Jannar 2010 ħarġet l-aħbar li kienu qed isiru trattativi bejn Mifsud u t-tim ta' Floriana.

Madanakollu, il-president tal-klabb Furjaniż Johann Said esprima t-tħassib tiegħu fuq il-piż finanzjarju li jkopri din it-trattativa ta' Mifsud.

Wara li naqas li jintloħoq kompromess bejn il-kumitat Furjaniż u Said, dan tal-aħħar irriżenja, riżenja li aktar tard ġie irtirata.

Nhar l-4 ta' Frar, 2011, Mifsud iffirma kuntratt sal-aħħar tal-istaġun 2010–11 ma' Qormi.

Iddebutta ma' Qormi fir-rebħa ta' 4–1 fuq Birkirkara tal-5 ta' Frar, 2011, fejn issiġilla din ir-rebħa bi tliet gowls.

Fi tmiem il-kuntratt tiegħu ma' Qormi, kien hemm interess mill-klabb ta' Birkirkara, xniegħat li ġew miċħuda mill-istess plejer.

Fil-5 ta' Lulju, 2011, ġie uffiċjalment imħabbar li Michael Mifsud issieħeb għat-tieni darba mat-tim ta' Valletta fejn iffirma kuntratt ta' erba' snin b'opzjoni għal sena oħra.

It-tieni debutt mat-tim Belti wasal fit-12 ta' Lulju 2011, fit-telfa ta' 3–2 kontra Ekranas tal-Litwanja valida mit-tieni rawnd ta' kwalifikazzjoni għall-UEFA Champions League, fejn skorja gowl lejn tmiem l-ewwel taqsima.

Nhar is-16 ta' Awwissu, skorja doppjetta fil-finali tas-Super Cup kontra Floriana fir-rebħa ta' 3–0 ta' Valletta.

Fi tmiem l-istaġun 2012–13, wara li spiċċa l-aqwa skorer Malti fil-kampjonat, il-klabb Belti qabel li jtemm il-kuntratt ta' Mifsud wara sentejn.

Bil-pjanijiet tiegħu mixħuta biex jilgħab barra minn Malta, nhar it-18 ta' Settembru 2013 iffirma kuntratt ta' sena mal-klabb Awstraljan ta' Melbourne Heart.

Hu skorja l-ewwel u l-uniku gowl tiegħu fit-telfa ta' 2–1 kontra Sydney, u rritorna lura Malta wara li ġie meħlus mill-kuntratt fil-21 ta' Marzu 2014.

Nhar il-15 ta' Ġunju 2014, Mifsud reġa' ffirma mal-ewwel klabb tiegħu, Sliema Wanderers.

Hu sab l-ewwel gowl tiegħu fit-22 ta' Novembru, fir-rebħa ta' 2–0 fuq Tarxien Rainbows.

Sena u nofs wara, eżattament fl-20 ta' Jannar 2016, Mifsud wasal fi qlib mal-klabb biex ixolji l-kuntratt tiegħu u ssieħeb għat-tieni darba fil-karriera tiegħu ma' Valletta.

Hu ffirma kuntratt ta' sentejn u nofs mal-klabb Belti.

Mifsud ngħata l-ewwel sejħa għal mat-tim nazzjonali Malti u ddebutta kontra l-Albanija nhar l-10 ta' Frar tas-sena 2000.

Hu hu pedina importanti tat-tim nazzjonali Malti u diġà qabeż il-50 apparenza mat-tim.

Michael Mifsud kien strumentali fir-rebħa ta' Malta kontra l-Ungerija — l-ewwel rebħa kompetittiva ġewwa darhom mill-1982 — meta għamel xogħol tajjeb u minn din l-azzjoni Andre Schembri issiġilla r-rebħa ta' 2–1.

Fil-partita kontra t-Turkija fl-istess fażi ta' kwalifikazzjoni għall-Kampjonati Ewropej 2008, ta l-passaġġ lil Andre Schembri meta dan tal-aħħar skorja t-tieni gowl tal-Maltin kontra t-Torok biex ġab ir-riżultat temporanju ta' 2–1.

Il-partita spiċċat pari ta' 2–2.

Michael Mifsud kellu ċans jikseb il-gowl tar-rebħa, imma x-xutt tiegħu spiċċa barra.

Il-Malti fil-fażi preliminarja tal-Kampjonati Ewropej skorja total ta' tliet gowls u kompla sejjer bil-gowls hekk kif fis-26 ta' Marzu 2008, Michael Mifsud skorja għal ħames darbiet f'logħba ta' ħbiberija li Malta lagħbet kontra l-Liechtenstein u li spiċċat 7–1 favur il-Maltin - l-ikbar rebħa li Malta qatt għamlet.

Wara dan ir-riżultat, hu sar l-ewwel plejer Malti li skorja aktar minn tliet gowls f'partita waħda għat-tim nazzjonali.

Wara assenza mill-gowls għal għaxar partiti mat-tim nazzjonali, minn mindu skorja gowl f'logħba ta' ħbiberija kontra l-Awstrija, Mifsud reġa' sab ix-xibka din id-darba b'doppjetta f'logħba ta' ħbiberija oħra kontra l-Ġeorġja (li spiċċat f'rebħa għall-Maltin bl-iskor ta' 2–0).

B'permezz ta' gowl fit-telfa ta' 4–1 kontra l-Bulgarija fit-18 ta' Novembru, 2009, Mifsud ugwalja r-rekord ta' gowls mat-tim nazzjonali li kien f'idejn Carmel Busuttil bi 23 gowl.

Fil-logħba ta' ħbiberija li jmiss, dik kontra l-Finlandja tat-3 ta' Marzu 2010, Mifsud skorja l-gowl tal-ftuħ tal-konfront (barra li falla penalty wkoll qabel il-gowl) biex b'hekk kiser ir-rekord tal-aqwa skorer fl-istorja mat-tim nazzjonali Maltija.

Sliema Wanderers


Santa Madalena Sofia Barat

Santa Madalena Sofia Barat

Santa Madalena Sofia Barat twieldet f'Joigny ġewwa Franza nhar it-12 ta' Diċembru 1779.

Il-familja tagħha għalkemm mhux sinjura, kienet diġa rat l-importanza ta' l-edukazzjoni u allura lit-tifla Madalena fdawha f'idejn ħuha l-kbir Louis biex hu jtiha t-tagħlim meħtieġa.

Louis, li iżjed tard sar saċerdot ħa dan ix-xogħol b'serjeta` kbira u għalkemm dak iż-żmien lill-bniet ma kienux jgħallmuhom skola, Madalena kienet tfajla b'edukazzjoni mill-aqwa.

Louis laqqa' lil Madalena ma' Father Varin li xtaq iwaqqaf istituzzjoni għat-tfajliet li tkun tixbaħ lis-soċjeta` tal-Ġiżwiti.

Madalena flimkien ma' tliet tfajliet oħra waqqfu is-Soċjeta` tal-Qalb ta' Ġesù fl-1800.

L-ewwel kunvent u skola tagħhom kienu f'Amiens ġewwa Franza.

Fl-1802, għalkemm Madalena kien għad għandha 23 sena u l-iżgħar mit-tfajliet, intgħażlet bħala superjura tas-Soċjeta` u damet tokkupa din il-kariga għal tlieta u sittin sena.

Fl-1826, il-Papa Ljun XII ta l-approvazzjoni formali ta` din is-Soċjeta`.

Minħabba l-vjolenza ta' żmien ir-Revoluzzjoni Madalena għalqet in-novizzjat Franza u fetħet ieħor ġewwa l-Isvizzera.

Matul ħajjitha, infettħu iżjed minn 100 kunvent u skola ġewwa tnax-il pajjiż.

L-edukazzjoni tat-tfajliet kienet importanti ħafna għaliha u hi kienet temmen li anke jekk ikun hemm tifla waħda xorta għandha l-importanza tagħha.

Santa Madalena Sofia mietet fl-1865 u ġiet iddikjaratha qaddisa fl-1925.

Il-festa tagħha tiġi ċċelebrata fil-25 ta' Mejju.

Santa Madalena Sofia kienet temmen ħafna fl-adorazzjoni kontinwa quddiem Ġesù Sagramentat u allura żgur li Alla l-Imbierek kien dejjem magħha.


Manwel Mifsud

Manwel Mifsud

Manwel Mifsud huwa kantant Malti, minn Birkirkara li rebaħ diversi edizzjonijiet tal-festival l-Għanja tal-Poplu.

Fost il-kanzunetti tiegħu hemm "Luna Park", "Vassalli", "Għanja lill-Liberta`" u "Din l-Art".

Ħafna li jafu bil-lirika ta' Mifsud, iqisuha li tikkompeti ma' dik ta' Walter Micallef għat-toqol tal-ħsieb kif ukoll li tibqa' dejjiema bħala parti mil-letteratura Maltija.

Mifsud hu mħeġġeġ joħroġ xi ftit mill-ħafna kanzunetti tiegħu f'album.


Kemmuna

Kemmuna

Kemmuna hija gżira li tifforma parti mill-arċipelagu Malti bejn il-gżejjer ta' Malta u Għawdex fil-Baħar Mediterran, fejn tkopri żona ta' 1.35 mil kwadru.

Imsemmija għall-kemmun (Cuminum cyminum), ħaxixa li tintuża bħala ħwar li kienet tinbet fuq din il-gżira, Kemmuna hija popolari għat-trankwillità li toffri.

Għandha popolazzjoni permanenti ta' erba' residenti biss.

Qassis u pulizija jservu lil din il-gżira minn Għawdex, biex jagħtu s-servizz tagħhom lill-popolazzjoni lokali u lill-viżitaturi sajfin.

Din l-gżira zgħira hija parti intrinsika mil-lokalita' ta' Għajnsielem, f'Għawdex.

Il-gżira ta' Kemmuna għandha pajsaġġ "karst" jissostjeni makkja b'arbuxxelli sklerofilli.

Riċentement saret afforestazzjoni limitata bis-siġar tal-Arżnu.

L-Għeriem tar-ramel fil-bajja ta' Santa Marija fihom parti mill-veġetazzjoni nattiva tal-gżira, inklużi hemm is-siġar tal-Vitex u tat-Tamarisk.

Il-gżira ġiet identifikata bħala żona importanti għall-għasafar mill-għaqda internazzjonali ta' Bird Life, dan għaliex fuqha hemm bejn 50 sa 80 par ta' Garni li jbejtu fuq din il-gżira.

Huwa magħruf li Kemmuna kienet abitata mill-bdiewa matul il-perjodu Ruman, imma qatt ma kellha popolazzjoni li setgħet issejħilha tagħha ghax il-gżira kienet meqjusa bħala proprjetà privata jonkella għax ġiet abbandunata għalkollox.

Il-kosta ta' din il-gżira hija mogħnija bl-isbaħ irdum tal-franka u hija miżgħuda b'għerien fondi li kienu popolari mal-pirati u mal-ħallelin tal-baħar, li kienu jduru madwar il-Mediterran fi żmien il-Medju Evu.

L-għerien u l-ħofor ta' Kemmuna kienu użati ta' sikwit bħala bażijiet naturali minn fejn wieħed ikun jista' jattakka lil dawk id-dgħajjes li kellhom il-ħsieb jaqsmu l-fliegu ta' bejn Malta u Għawdex sabiex ikunu jistgħu jaslu fid-destinazzjoni mixtieqa.

Iktar tard, il-Kavallieri ta' Malta bdew jagħmlu użu importanti minn Kemmuna, u għalhekk innominawha l-gżira tal-kaċċa u tar-rikreazzjoni.

Il-Kavallieri kienu protettivi ħafna f'dak kollu li kien jirrigwarda l-kaċċa fuq din il-gżira, dan għaliex fuqha kienu jabitaw ċerti speċi bħall-majjal salvaġġ u l-fenek tal-Grixti.

Ħadd ħlief il-Kavallieri ma kellu l-permess li jikkaċċja fuq Kemmuna, u għalhekk kull min kien imur kontra din il-liġi kien jispiċċa jeħel piena pjuttost twila ta' tliet snin skjav, jaħdem xogħol iebes fil-kċina tax-xini tal-iskjavi.

Fis-sekli 16 u 17 Kemmuna serviet bħala post ta' priġunerija jew ta' eżilju għall-Kavallieri messaġġiera.

Dawk il-Kavallieri li kienu jinstabu ħatja li wettqu xi att kriminali ta' gravità minuri kienu jiġu ssentenzjati jagħmlu l-kompitu solitarju u perikoluż, dak li jintrama t-Torri ta' Santa Marija.

Fil-passat, kif ukoll fis-seklu 20, meta l-ibħra kienu jkunu mqallba żżejjed sabiex il-patri Għawdxi jkun jista' jaqsam il-fliegu sa Kemmuna għaċ-ċelebrazzjoni tal-Quddiesa, il-komunità lokali kienet tinġema' fuq il-blat f'dik il-parti tal-gżira magħrufa bħala "tal-Ħamra", fejn joqogħdu jħarsu 'l bogħod lejn il-baħar mezzan li jifred il-gżejjer sakemm jilmħu l-kappella tal-Madonna tal-Blat, f'Ħondoq ir-Rummien, Għawdex, il-post fejn tiġi ċċelebrata l-Quddiesa.

Huma kienu jsegwu l-progressjoni tal-Quddiesa sat-tmiem.

F'Marzu tal-1889, il-vapur tal-battalja Ingliż HMS Sultan kien ħabat ma' blata mhux immarkata fuq il-mappa fil-baħar ta' Kemmuna, kolliżjoni li ċarrtet qiegħ il-vapur.

Il-vapur beda jegħreq bil-mod u żelaq minn fuq il-blata u għereq fl-14 ta' Marzu tal-1889.

Il-kumpanija Taljana Baghino & Co. irnexxielha ttella' l-vapur minn qiegħ il-baħar f'Awwissu tal-1889 marbut bi ħlas ta' £50,000.

Is-Sultan inġieb lura Malta fis-27 ta' Awwissu.

It-Torri ta' Santa Marija huwa l-iktar bini prominenti li jinsab fuq il-gżira ta' Kemmuna.

L-isfond tipiku ta' dan it-Torri jmur lura għall-1416, fiż-żmien meta l-Maltin iddeċidew li kellhom id-dritt li jsemmgħu leħinhom permezz ta' petizzjoni li tappoġġja l-kostruzzjoni ta' torri fuq Kemmuna, intenzjonat sabiex iservi ta' sistema ta' twissija bikrija fil-każ ta' xi invażjoni li tista' taħbat għall-gżejjer Maltin, u biex ikun ta' skoraġġjament għat-Torok, għall-pirati, għall-ħallelin u għall-kursara bil-ħsieb li jużaw lil Kemmuna bħala moħba jew bħala post ta' waqfien minn xi vjaġġ twil.

Sentejn wara, ir-Re Alfonsu V ta' Aragona kien eleva taxxa speċjali fuq l-inbid importat sabiex jinġabru l-fondi neċessarji għal dan il-proġett, però dan l-involviment ma ssodisfax ix-xewqa tant mixtieqa tal-poplu Malti għax il-flus kienu qegħdin imorru fit-teżor tar-Re minflok ma bdew jintefqu għad-difiża ta' Kemmuna.

Għalhekk il-gżira ċkejkna ta' Kemmuna baqgħet nieqsa mid-difiża għal mitejn sena oħra.

It-Torri ta' Santa Marija nbena fi żmien il-Kavallieri ta' San Ġwann, taħt l-ordni tal-Gran Mastru Wignacourt.

It-Torri jinsab mibni bejn wieħed u ieħor fiċ-ċentru tal-kosta tan-Nofsinhar tal-gżira.

It-Torri kien jifforma parti mill-katina tat-torrijiet difensivi – It-torrijiet ta' Wignacourt, Lascaris u De Redin ippożizzjonati f'postijiet vantaġġjużi madwar il-kosta tal-gżejjer Maltin u għen fit-titjib tal-komunikazzjonijiet bejn iż-żewġ gżejjer prinċipali ta' Malta u Għawdex.

It-Torri ta' Santa Marija huwa kbir, b'forma kwadra u għandu erba' turretti f'kull kantuniera.

It-Torri jinsab xi 80 metru (262 Pied) 'il fuq mil-livell tal-baħar, u huwa madwar 12-il metru għoli, b'ħitan li huma bejn wieħed u ieħor 6 metri wesgħin.

It-Torri huwa elevat fuq pjattaforma u fuq bażi kwadra li huma ta' xi 8 metri għoli.

Matul l-imblokk Franċiż (1798-1800) it-Torri ta' Santa Marija serva ta' ħabs għall-ispiji ssuspettati.

Fl-1829, il-militar Brittaniku kien abbanduna 'l dan is-sit.

Għal bosta deċennji, dan it-torri strateġiku kien meqjus bħala l-proprjetà tal-awtoritajiet ċivili u lokali, u jista' jkun li kien qed jiġi użat bħala sptar ta' iżolazzjoni jonkella bħala maqjel għall-annimali tal-għalqa, bħala kenn mill-kefrija tal-istaġun kiesaħ tax-xitwa.

It-Torri ta' Santa Marija reġa' beda jintuża b'mod regolari matul iż-żewġ Gwerer Dinjija.

It-Torri kien meqjus bħala l-proprjetà tal-forzi armati ta' Malta mill-1982.

Illum, dan it-torri jservi l-irwol ta' għassies kontra l-kuntrabandu u l-kaċċa illegali tal-għasafar, li jkollhom bżonn ipassu minn fuq il-baħar.

It-Torri ta' Santa Marija għadda minn restawr estensiv bejn l-2002 u l-2004.

Illum, jibqa' rikonoxxut bħala l-iktar struttura notevoli fuq il-gżira mezzana ta' Kemmuna, u jservi ta' destinazzjoni għat-turisti li jabitaw il-gżira temporanjament sabiex jiskopru l-maġija moħbija li toffri din il-gżira hekk maqtugħa minn ġensha, fil-kwiet u fl-imħabba mal-baħar li jdawwarha.

Skont il-Folklor Malti, xi drabi eremita mistiku li jismu Kerrew jaqsam il-fliegu ta' bejn Malta u Kemmuna fuq il-mantell tiegħu bl-iskuża li għandu bżonn jiltaqa' mal-kabbalist magħruf, Abulafja (Abraham ben Samwel Abulafja li twieled Saragozza fl-1240 u skont it-tradizzjpni miet Kemmuna).

Kemmuna hija lokazzjoni popolari għall-produtturi tal-films.

Din il-gżira tidher f'films bħal: "Troy", "The count of Monte Cristo" u fi "Swept Away".

It-Torri tant prominenti ta' Santa Marija fuq Kemmuna deher fil-film "The Count of Monte Cristo", fejn serva bħala x-Château d'If.


Kanzunetta Maltija għall-Ewropa

Kanzunetta Maltija għall-Ewropa

Il-Kanzunetta Maltija għall-Ewropa, magħruf aħjar bħala l-Malta Song For Europe, huwa festival li bih tiġi magħrufha l-kanzunetta u l-artist jew grupp li jkunu se jirrapreżentaw lil Malta fil-Festival tal-Eurovision ta' dik is-sena.


Naxxar

Naxxar

In-Naxxar huwa raħal li jinsab fin-naħa ta' fuq tal-gżira ta' Malta.

Għalkemm il-kitbiet storiċi dwarhu jmorru lura sas-seklu Ħmistax, hemm xiehda ta' fdalijiet prejistoriċi.

In-Naxxar innifsu tnissel miż-żewġ irħajla ta' Ħal Dgħif u Ħal Muselmiet, imma bl-iżvilupp bla rażan illum resaq sew u sar imiss mal-Mosta, ir-raħal rivali tiegħu.

Malta għandha dejn kbir fil-qasam kulturali ma' żewġ Naxxarin, Toni Cachia l-Ħammarun minn Sqaq it-Tut u Tommy Camilleri t-Tommy.

Cachia kien l-aħħar daqqaq magħruf taż-żaqq f'Malta u l-istess bniedem li wera' lil Ġużi Gatt, bennej ta' strumenti tradizzjonali Maltin, kif għandek ikollok saqqafa tajba sabiex il-ħoss tad-daqq taż-żaqq joħroġ u jidwi tajjeb.

Camilleri, magħruf bħala tanburista tradizzjonali Malti, għandu l-ħila jiżfen iċ-ċaqliq li tanburusta jrid jagħmel waqt id-daqq taż-żaqq.

Dawn ġew iddokumentati minn Ruben Żahra u l-grupp Etnika.

Camilleri jaf idoqq ukoll il-kitarra Maltija, għalkemm dejjem kien it-tanbur Malti li ġablu l-fama li għandu fil-qasam folkloristiku Malti.

Irħajjel Naxxari li qed jikber bis-sħiħ huwa dak ta' Baħar iċ-Ċagħaq.

Magħruf bħala post għall-għawm, fosthom Qalet Marku minn fejn kienet tinġabar l-ilma għall-irkotta, u Ras il-Għallis, hemm ukoll il-qoxra ta' lukanda Iranjana li qatt ma leħqet fetħet.


Pajjiżi tad-dinja

Pajjiżi tad-dinja

Il-kontinent tal-Antartika, huwa maqsum bejn 7 pajjiżi.

L-ikbar erja ta' territorju huwa dak li għandu l-pajjiż tal-Awstralja.

In-Norveġja għandha żewġ territorji, filwqat li l-pajjiżi l-oħra għandhom territorju wieħed.


Victoria Lines

Victoria Lines

Il-Victoria Lines hi linja ta' 12-il kilometru ta' fortifikazzjoni, imsaħħa b'fortijiet, li taqsam Malta minn Fomm ir-Riħ sal-Madliena.

Il-linja taqsam it-tramuntana ta' Malta min-nofsinhar li hu ħafna iżjed popolat.

Huwa fatt magħruf li anke l-Kavallieri ta' San Ġwann, qabel l-Ingliżi, kienu ħasbu kif jistgħu jiffortifikaw il-Qasma l-Kbira naturali fil-blat li nsibu taqsam lil Malta minn Fomm ir-Riħ sal-Madliena.

Prova ta' dan huma t-trunċieri mħaffra mill-Kavallieri f'postijiet strateġiċi bħal f'Ta' Falka u San Pawl tat-Tarġa.

L-iskop prinċipali tal-Victoria Lines kien id-difiża tal-Portijiet Maltin.

Fil-Portijiet (Port il-Kbir u Port ta' Marsamxett) kien hemm it-tarzna, l-imħażen għall-ħatt u t-tagħbija tal-merkanzija, f'kelma waħda kien hemm kollox.

Il-maġġoranza tal-popolazzjoni Maltija ukoll kienet miġbura madwar il-Portijiet.

Il-Portijiet ta' Malta kienu użati kontinwament min-Navy Ingliża, tant importanti għall-kontroll u l-amministrazzjoni tal-Imperu Ingliż.

Fl-1872 wasal Malta l-Brigadier Ġeneral Adye.

Adye issuġerixxa l-bini ta' fortizzi matul il-Qasma l-Kbira.

Minn hawn nibtet l-idea tal-Victoria Lines.

F'każ ta' invażjoni min-naħa ta' fuq ta' Malta , l-għadu jinżamm 'il bogħod mill-Portijiet.

Il-portijiet kellhom jingħalqu b'ċirku ta' fortifikazzjonijiet.

Il-Portijiet kellhom jibqgħu wara l-Victoria Lines (Grigal) rdumijiet naturali (fin-Nofsinhar) u batteriji u fortizzi (Tramuntana u Lvant).

Żviluppi importanti fl-arti militari fis-seklu 19 kienu dawk tar-rifle u tal-artillerija.

Dawn kienu ż-żewġ kunċetti importanti li l-Ingliżi riedu jinkorporaw fil-bini tal-Victoria Lines.

Għall-ewwel l-Ingliżi bnew erba' fortizzi:

L-esperti militari Ingliżi kienu tal-opinjoni li dawn l-erba' fortizzi waħedhom ma kinux biżżejjed biex l-għadu ma jgħaddix lejn il-portijiet.

Fl-1878 stess, is-sena li fiha tlestew tlieta mill-erba fortizzi msemmija, il-Ġeneral Simmons issuġġerixxa li jiġu rranġati t-trunċieri mħaffra mill-Kavallieri bejn Ta' Falka u n-Naxxar.

Inbnew ukoll il-linji tad-Dwejra ħdejn Binġemma.

Għalhekk, il-Victoria Lines għaqqdu dawn l-erba' fortizzi importanti.

Insibu wkoll numru ta' batteriji u numru ta' fortifikazzjonijiet inkorporati fil-proġett tal-Victoria Lines.

Il-Victoria Lines jagħmlu użu mill-Qasma l-Kbira naturali fil-blat li taqsam lil Malta minn Fomm ir-Riħ sal-Madliena.

Insibu numru ta' widien Binġemma, il-Mosta, il-Għargħur u l-Madliena li jinterrompu il-qasma.

Allura l-inġiniera, biex ikomplu l-linja difensiva, bnew ħitan bil-ġebel magħrufa bħala "stop walls".

Toqob apposta fil-ħitan difensivi magħrufa bħala "loop holes" kienu jippermettu lis-suldati jisparaw ir-rifles tagħhom minn wara dal-ħitan.

Il-bini tal-Victoria Lines kien proġett li ipprovda xogħol lil bosta ħaddiema Maltin.

Fl-1892 il-linja difensiva kollha ingħatat l-isem li għadna nafuha bih sal-lum, "Victoria Lines".

Ir-Reġina Victoria kienet qed tiċelebra l-Ġublew mill-inkurunazzjoni tagħha.

Iktar żviluppi teknoloġiċi għamlu l-Victoria Lines bla użu f 'inqas minn 20 sena.

Manuvri fl-1900 urew li l-Victoria Lines ma kinux f'pożizzjoni li jilqgħu attakk minn qawwa barranija jekk din tinżel f'xi waħda mill-bajjiet tat-Tramuntana ta' Malta.


Wied il-Għajn (Marsaskala)

Wied il-Għajn (Marsaskala)

Wied il-Għajn, magħruf ukoll bħala Marsaskala, huwa villaġġ fix-xlokk ta' Malta.

Sa' ftit żmien ilu kienu jgħixu fih ftit mijiet ta' nies, imma issa kiber ħafna.

F'Diċembru 2005 kien jgħodd 6,082 ruħ, li minnhom 3,050 kienu rġiel.

Sal-2018 il-popolazzjoni telgħet madwar 17,000 jiġifieri żdiedet madwar 11,000 fi ħdax-il sena.

Wieħed mill-akbar irħula ta' Malta bħala qies, huwa jmiss maż-Żejtun, Marsaxlokk, ix-Xgħajra u Ħaż-Żabbar.

Fost l-artijiet li jinsabu f'Wied il-Għajn hemm Ras il-Munxar, Ras il-Gżira u Ras iż-Żonqor.

Sa' qabel il-gwerra Wied il-Għajn kien raħal tas-sajjieda, bdiewa u nies li jaħdmu l-melħ.

Il-parroċċa hija l-unika waħda f'Malta li hija ddedikata lil Sant Anna.

Il-festa tagħha tiġi fl-aħħar Ħadd ta' Lulju.

Il-knisja preżenti bdiet tinbena fl-1953, filwaqt li l-kampnar inbena bejn l-1988 u l-1993.

Dan tellu' l-bennej Luqi Ġanni Spiteri, flimkien ma' Fredu Żammit u Fredu Muscat.

Il-kampnar ħa mija u sittin vjaġġ ġebel biex sar.

[Category:Bliet ta' Malta]]


Xgħajra

Xgħajra

Ix-Xgħajra huwa villaġġ li fix-xlokk ta' Malta.

F'Diċembru 2005 kien jgħodd 852 ruħ.

Huwa wieħed mill-irħula ż-żgħar li għandu kunsill lokali.

Dan ir-raħal imiss ma' Wied il-Għajn (Marsaskala), Ħaż-Żabbar u l-Kalkara.

Ix-xtajta tiegħu ftit hija kennija, imma għandha l-Ġolf il-Kbir bħala wieħed mill-imkejjen l-aktar sbieħ din in-naħa ta' Malta.


Sligo

Sligo

Sligo hija belt żgħira fir-Repubblika ta' l-Irlanda, u dik ewlenija ta' County Sligo.

Fl-2006 kienet tgħodd 18 -il elf ruħ.

Hija tinsab imdawra b'muntanji u nixxigħat.

L-eqreb belt ta' l-istess kobor hija dik ta' Derry fl-Irlanda ta' Fuq, li hija 120 kilometru 'l bogħod.

Fost l-aktar nies magħrufa li ħarġu minn din il-belt hemm id-direttur tal-films Neil Jordan.

Il-poeta William Butler Yeats għadda snin twal fi Sligo, u jinsab midfun f'Drumcliffe, County Sligo.

Ħuh il-pittur Jack Butler Yeats huwa l-artista li l-aktar li ta fama lil din il-belt ċkejkna, meta kien għamel żmien twil ipitter it-toroq u l-port tagħha, kif ukoll il-pajsaġġ tal-madwar.

Sligo qiegħda ftit kilometri biss 'il bogħod mill-Irlanda ta' Fuq, għalkemm l-aħjar modi ta' trasport pubbliku huma permezz tal-ferrovija li taħdem tliet darbiet kuljum lejn Dublin via Mullingar.

Jekk wieħed irid jasal Derry fl-Irlanda ta' Fuq, l-aħjar jaqbad is-servizz tal-pullman li jitlaq minn Galway u li jieqaf għal ftit ħin fi Sligo.

L-ajruport ta' Sligo huwa ħames kilometri biss mill-qalba tal-belt.

Huwa għandu titjiriet diretti lejn Dublin li tieħu 40 minuta u lejn Manchester, li tieħu 80 minuta.